Document ID: 32008D0297

ODLOČBA KOMISIJE
z dne 27. marca 2008
o spremembi Odločbe 2005/779/ES o ukrepih za zdravstveno varstvo živali pred vezikularno boleznijo prašičev v Italiji
(notificirano pod dokumentarno številko C(2008) 1092)
(Besedilo velja za EGP)
(2008/297/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (1), in zlasti člena 10(4) Direktive,
ob upoštevanju naslednjega:
(1)
Odločba Komisije 2005/779/ES z dne 8. novembra 2005 o ukrepih za zdravstveno varstvo živali pred vezikularno boleznijo prašičev v Italiji (2) je bila sprejeta kot odziv na pojav te bolezni v Italiji. Navedena odločba določa ukrepe za zdravstveno varstvo živali v zvezi z vezikularno boleznijo prašičev za regije zadevne države članice, ki so priznane kot proste te bolezni, in za regije, ki niso priznane kot proste navedene bolezni.
(2)
Po izbruhih vezikularne bolezni prašičev leta 2007 v nekaterih pokrajinah italijanskih regij, ki so priznane kot proste navedene bolezni, je zadevna država članica sprejela ukrepe v skladu z Direktivo Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (3).
(3)
Poleg tega je Italija začasno preklicala bolezni prost status pokrajinam, v katerih obstaja možnost nadaljnjega širjenja vezikularne bolezni prašičev. Prepovedala je tudi premik prašičev iz navedenih pokrajin v druge regije Italije in v druge države članice.
(4)
Navedeni ukrepi, ki jih je sprejela Italija, so učinkoviti. Zato je treba ustrezno spremeniti Odločbo 2005/779/ES, da se začasno prekliče bolezni prost status pokrajine v regiji, ki je priznana kot prosta vezikularne bolezni prašičev, in s tem omogoči Italiji, da se v primeru izbruha navedene bolezni v regiji, priznani kot prosti navedene bolezni, odzove hitro in pregledno. Možnost začasnega preklica je zato treba časovno omejiti, če pa se bo tveganje nadaljevalo po izteku določenega obdobja, je treba v skladu s členom 10(4) Direktive 90/425/EGS sprejeti odločbo.
(5)
Poleg tega so zbirni centri za prašiče pogosto prvotni vir širjenja vezikularne bolezni prašičev. V skladu s tem je Italija sprejela ukrepe za izboljšanje nadzora premikov prašičev iz zbirnih centrov in za preprečevanje morebitnega širjenja navedene bolezni. Zato je treba okrepiti tudi ukrepe glede nadzora zbirnih centrov za prašiče in zlasti glede preiskav in vzorčenja, ki jih je treba izvajati.
(6)
Odločbo 2005/779/ES je zato treba ustrezno spremeniti.
(7)
Ukrepi iz te odločbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2005/779/ES se spremeni:
1.
Naslov poglavja II se nadomesti z naslednjim:
„PRIZNAVANJE REGIJ, POKRAJIN IN GOSPODARSTEV KOT PROSTIH VEZIKULARNE BOLEZNI PRAŠIČEV“
2.
Vstavi se naslednji člen 3a:
„Člen 3a
Začasen preklic priznanja pokrajine v regiji, priznane kot proste
1. Italija zagotovi, da se v primeru izbruha vezikularne bolezni prašičev v pokrajini regije, ki je priznana kot prosta vezikularne bolezni prašičev, priznanje navedene pokrajine kot proste vezikularne bolezni prašičev nemudoma začasno prekliče, razen če se jasno dokaže, da je vir okužbe sekundaren izbruh, da bi bilo z epidemiološko poizvedbo v zvezi z izbruhom v skladu s členom 8 Direktive 92/119/EGS ugotovljeno, da je tveganje za nadaljnje širjenje navedene bolezni zanemarljivo.
2. Ukrepi iz členov 7, 8 in 9 se uporabljajo za pokrajine iz odstavka 1.
3. Italija lahko ponovno prizna pokrajino iz odstavka 1 kot prosto vezikularne bolezni prašičev, če so izpolnjeni naslednji pogoji:
(a)
na vseh gospodarstvih v pokrajini je bilo v obdobju od 28 do 40 dni dvakrat opravljeno vzorčenje za serološke preiskave na tolikšnem številu prašičev, ki omogoča odkritje prevalence vezikularne bolezni prašičev v višini 5 % z intervalom zaupanja 95 %, in so bili rezultati negativni;
(b)
v zaščitnih in nadzorovanih conah, vzpostavljenih okoli izbruhov vezikularne bolezni prašičev v pokrajini, se ne uporabljajo več ukrepi v skladu s točko 7(3) in (4) ter točko 8(3)(b) Priloge II k Direktivi 92/119/EGS;
(c)
z epidemiološko poizvedbo, opravljeno v zvezi z izbruhi vezikularne bolezni prašičev v skladu s členom 8 Direktive 92/119/EGS, ni bilo ugotovljenih nobenih tveganj za nadaljnje širjenje navedene bolezni.
4. Italija nemudoma sporoči Komisiji in drugim državam članicam kakršne koli ukrepe, ki jih sprejme v skladu z odstavki 1, 2 in 3, ter jih objavi. Začasni preklic iz odstavka 1 ne sme biti daljši od šest mesecev.“
3.
V členu 5 se odstavek 3 nadomesti z naslednjim:
„3. V zbirnih centrih za prašiče se vzorčenje izvaja mesečno:
(a)
za serološke preiskave na tolikšnem številu prašičev, ki omogoča odkritje prevalence vezikularne bolezni prašičev v višini 5 % z intervalom zaupanja 95 %;
(b)
za virološke preiskave fekalij v vsakem hlevu, kjer so običajno nastanjeni prašiči.“
4.
V členu 6 se odstavek 4 nadomesti z naslednjim:
„4. V zbirnih centrih za prašiče se vzorčenje izvaja v mesečnih časovnih razmikih:
(a)
za serološke preiskave na tolikšnem številu prašičev, ki omogoča odkritje prevalence vezikularne bolezni prašičev v višini 5 % z intervalom zaupanja 95 %;
(b)
za virološke preiskave fekalij v vsakem hlevu, kjer so običajno nastanjeni prašiči.“
Člen 2
Ta odločba je naslovljena na države članice.
V Bruslju, 27. marca 2008

Labels: 7
0
18
6